คาดหนี้สาธารณะปี56แตะ50%ต่อจีพีดี
"กิตติรัตน์"ระบุแผนก่อหนี้รัฐบาลดันแนวโน้มหนี้สาธารณะปี 2556 พุ่ง 50% ต่อจีพีดี
5 มี.ค. 2555

"กิตติรัตน์"ระบุแผนก่อหนี้รัฐบาลดันแนวโน้มหนี้สาธารณะปี 2556 พุ่ง 50% ต่อจีพีดี
นายกิตติรัตน์ ณ ระนอง รองนายกรัฐมนตรี และรมว.คลัง กล่าวภายหลังหารือกับนายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) และหน่วยงานที่เกี่ยวข้อง ถึงแนวโน้มหนี้สาธารณะในปีงบประมาณ 2556 ว่า หนี้สาธารณะในปีงบประมาณ 2556 จะอยู่ 50% ต่อจีพีดีจากปัจจุบันอยู่ที่ 43%



กิตติรัตน์
ทั้งนี้หนี้ที่เพิ่มขึ้นมากจาก การก่อหนี้จากการจัดทำงบประมาณขาดดุลในปี 2556  ที่ตั้งเป้ากู้ 3 แสนล้านบาท และรวมถึงการกู้เงิน 4 แสนล้านบาท ของตามพ.ร.ก.กู้เงินจัดการน้ำ 3.5 แสนล้านบาท และพ.ร.ก.กองทุนประกันภัยพิบัติ 5 หมื่นล้านบาท  
อย่างไรก็ตามเงินกู้ตามพ.ร.ก. 2 ฉบับรวม 4 แสนล้านบาทนั้นจะทยอยกู้ในช่วงปีงบ 2554-2556 ตามความต้องการใช้เงินจากโครงการต่างๆ หากช่วงใดในปี 2556  ต้องกู้เงินเข้ามามากอาจจะหนี้สาธารณะเกินกว่า 50% ต่อจีดีพี
สำหรับในอนาคต หนี้สาธารณะมีแนวโน้มจะลดลง เพราะรัฐบาลตั้งเป้าหมายที่จะจัดทำงบประมาณขาดดุลให้ลดลงเรื่อยๆ และเข้าไปสู่เป้าหมายงบสมดุล แต่ยังบอกไม่ได้ว่าควรจะสมดุลในปีใด ต้องขึ้นอยู่กับสภาพแวดล้อม และสภาพเศรษฐกิจในขณะนั้นด้วย
นายกิตติรัตน์ กล่าวว่า การกู้เงินก้อนแรกเพื่อนำมาบริหารจัดการน้ำอยู่ที่ 3 หมื่นล้านบาท คาดว่าจะนำเสนอต่อคณะรัฐมนตรี(ครม.) พิจารณาในวันที่ 13 มี.ค. นี้